Σ Μ Ι Λ Ε Υ Ο Ν Τ Α Σ Τ Ο Χ Ρ Ο Ν Ο

«Ποιος έχει κάνει κανόνα και ρυθμό ζωής την ασυδοσία; … έχει μεταμορφώσει την καθημερινότητα σε μια διαρκή ως υπολανθάνουσα εγκληματικότητα; … ομολογεί ότι δεν αντέχει, ότι αηδιάζει, ότι ασφυκτιά μέσα στην καθημερινή πράξη; … έχει άλλα ελατήρια πέρα από αυτά που προϋποθέτει ο αμαρτωλός πρακτικισμός και η θεοποίηση του ατομικισμού;» (1)

Οξύς πράγματι ο προβληματισμός. Και οι επιλογές; «Η αμηχανία, η μελαγχολία, η απομόνωση, η αυτοκαταστροφή, η εξέγερση». (2)

Κι ο άνθρωπος; «Ένας νομάς, ένα παράσιτο που κατοικεί στις μεγάλες πόλεις, άτομο ωμού ρεαλισμού, ναυάγιο μέσα στην τρικυμία της άμορφης μάζας, άνθρωπος άθρησκος, έξυπνος και στείρος». (3)

«Πρόοδος» (!) προς το κενό λοιπόν; Σε μια τροχιά ακάθεκτη; Τυφλή; Αναπότρεπτη;

Ένας πληθυσμός που αργοπεθαίνει από μια μυστηριώδη μόλυνση; Η πανούκλα ίσως σ’επαναστροφή; Κι η αλληγορική μορφή του θανάτου όλο και εγγράφει της λογικής την απόγνωση.

Και το σoλωμικό αλωνάκι; Πώς το αντιμετωπίζουμε; Παραμένοντας άραγε «δειλοί, μοιραίοι και άβουλοι»; (4)

Τι να κάνει κανείς μέσα στο «πλυντήριο» τούτο των εγκεφάλων; Να σιωπήσει; Μα είναι λύση;

Κι η συνείδηση ταυτότητας; «Έπεα πτερόεοντα»; Παρελθοντολογία; Και … «διηγώντας τα να κλαις»;

Προφητικά το είπε ο Ελύτης. Θέλουμε

«ένα θαύμα να καίει στους ουρανούς τ’αλώνια, ιερείς και πουλιά να τραγουδούν το χαίρε». (5)

Και η φωνή τούτη όλο (αναμένεται να) «γονιμοποιεί με τη σειρά της, κάτι όπως το μαγνητικό της πεδίο». (6)

Να δεχθούμε τη θέση του Πασκάλ; Και μίλησε συνταρακτικά. «Η τελευταία πράξη … είναι πάντοτε αιματοβαμμένη, αλλά επίσης είναι πάντοτε θαυμάσια, διότι η θρησκεία … έβαλε στο τέρμα της, μέσα στον θάνατο, την πιο υψηλή μορφή του δράματος που για κάθε αληθινό μαθητή του θείου Διδασκάλου είναι η θυσία». (7)

Να βρούμε το δρόμο μας λοιπόν. Προς του φωτός την κορφή. Με στροφή προς του συναισθήματος τη φλέβα. Η απελπισία, άλλωστε, είναι μια διάθεση παροδική. Μικρέμπορος κι ο κυνισμός.

Και να προλάβουμε. Ναι. Πριν ισχύσει αυτό που Έλληνας ποιητής έγραψε: « Ήταν αγέρας κι έφυγε, κορυδαλλός κι εχάθη». (8)

Κι η ζωή καταντά θέατρο της Iστορίας. Στον άλλο να δώσουμε το χέρι μας. Πρώτοι. Και να πούμε μαζύ:

«Σήμερα

κοιτάξτε καλά αυτό το βουνό

κοιτάξτε καλά αυτό το δάκρυ του Θεού

γιατί αύριο θα στεγνώσει.

Αύριο δεν θα βλέπετε τίποτα πια». (9)

Κίνητρο λοιπόν. Αξιολογικό μέτρο. Αφού ο πιστός πλέον άνθρωπος «αντιλαμβάνεται ότι η δική του ύπαρξη παίρνει νόημα από την ύπαρξη, την παρουσία και τη συνέχεια της ύπαρξης του άλλου». (10)

Να το καταλάβουμε. «Το πρόσωπο ζει, όταν προσφέρεται στους άλλους». (11)

Ξέρει ότι η «αγωνία για την εξασφάλιση του ψωμιού του είναι ένα πρόβλημα υλικό. Η αγωνία όμως για το ψωμί του άλλου είναι ένα πρόβλημα πνευματικό». (12)

Και τότε;

«Θα είναι η αυθεντική εγκαθίδρυση της αλήθειας του Χριστού … μια καινούργια και αληθινή αναστήλωση του Σταυρού του Χριστού». (13)

Αφετηρία για μια πορεία ζωής «που ετοιμάζει το φύραμα του κόσμου για τη συντέλεια της «όγδοης ημέρας». (14) Πώς; Μα «μεταποιώντας … την ατομική επιβίωση σε αγαπητική σχέση» που «θα «καταργεί τη φυσική απόσταση του ανθρώπου από τον Θεό». (15)

Άλλη ποιότητα ζωής δεν υπάρχει στην «όγδοη ημέρα: η αγάπη κρίνει, η αγάπη δικαιώνει». (16) Η οποία βέβαια «ανακαινίζει τα πάντα και τα αφθαρτοποιεί». (17)

Αυτοπαράδοση λοιπόν. Στο Θεό. Κατ’ επέκταση: Στον πλησίον.

Τι άλλο;

+ ο π.Γ.

Π α ρ α π ο μ π έ ς

1. Τάσου Λιγνάδη, Καταρρέω, Έκδοση «Ακρίτας», Αθήνα, 1989, σελ. 34
2. Στο ίδιο, σελ. 35
3. Στο ίδιο, σελ. 36
4. Στίχοι του Κώστα Βάρναλη, στο: Τάσου Λιγνάδη, ο π. π., σελ. 36
5. Στίχοι του Οδυσσέα Ελύτη, στο ίδιο, σελ. 240
6. Πωλ Κλωντέλ, Η Ποίηση. Το βιβλίο. Ο χρόνος, Έκδοση «Αστρολάβος - Ευθύνη», Αθήνα, 1996, σελ. 61
7. Στο ίδιο, σελ. 56
8. Τάσου Λιγνάδη, ο π. π. , σελ. 46
9. Στο ίδιο, σελ. 47
10. Κωνσταντίνου Ν. Γκαμούρα, Αγωνία και ελπίδα, Έκδοση «Τέρτιος», Κατερίνη, 1993, σελ. 240
11. Σταύρου Σ. Φωτίου, Η Εκκλησία στο σύγχρονο κόσμο, Έκδοση «Αρμός», Αθήνα, (χ.χ.) σελ. 29
12. Στο ίδιο
13. Στο ίδιο, σελ. 15
14. Χρήστου Γιανναρά, Αλφαβητάρι της Πίστης, Έκδοση «Δόμος», Αθήνα,1983, σελ. 179
15. Στο ίδιο
16. Στο ίδιο, σελ. 179
17. Στο ίδιο, σελ. 178